Document ID: 32004D0706

32004D0706
L 321/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 15 октомври 2004 година
за създаване на Европейски форум по корпоративно управление
(2004/706/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Доброто и прозрачно корпоративно управление е абсолютно необходимо за подобряване конкурентоспособността и капацитета на дружествата в Европейския съюз, както и за укрепване правата на акционерите и на защитата на трети лица.
(2)
През септември 2001 г. Комисията създаде високопоставена група от експерти в областта на дружественото право за изготвяне на препоръки относно модерните рамкови условия в дружественото право в Европа; впоследствие мандатът на високопоставената група от експерти в областта на дружественото право беше разширен с цел специално обсъждане на редица теми, свързани с корпоративното управление.
(3)
След представяне на заключителния доклад на високопоставената група експерти от областта на дружественото право на 4 ноември 2002 г. Съветът призова Комисията да изготви план за действие за дружественото право и корпоративното управление; един такъв план за действие следва, по-специално, да представлява премерена реакция на неотдавнашните фирмени скандали,
(4)
Приетият през май 2003 г. план за действие на Комисията за модернизация на дружественото право и за подобряване на корпоративното управление в Европейския съюз (1) определя редица инициативи, които са необходими за модернизиране и опростяване на правната рамка, в това число и създаване на Европейския форум по корпоративно управление,
(5)
На 22 септември 2003 г. Съветът приветства представянето на плана за действие, който бе оценен като важен елемент за създаване на прозрачен и солиден капиталов пазар в разширения Европейски съюз; Съветът се присъедини към мнението на Комисията, която приема изслушването на експерти и на представители на обществеността като важен елемент от развитието на дружественото право и на корпоративното управление на равнище ЕС и прие за сведение намерението на Комисията да създаде форум по въпросите на системите за корпоративното управление в Европейския съюз.
(6)
Европейският форум по корпоративно управление следва да служи за обмен на информация и на доказано добри процедури, които съществуват в страните-членки, с цел насърчаване сближаването на националните кодекси за корпоративно управление и като орган за размисъл, дискусии и консултации на Комисията в областта на корпоративното управление.
(7)
Европейският форум за корпоративно управление следва да приеме свой процедурен правилник и изцяло да зачита ролята и прерогативите на институциите (2).
ПРИЕ НАСТОЯЩОТО РЕШЕНИЕ:
Член 1
Създава се експертна група по корпоративно управление в Общността под наименованието „Европейски форум по корпоративно управление“ (наричан по-долу „Форум“).
Член 2
Задачата на форума е да насърчава сближаването на националните кодекси за корпоративно управление в духа на развитието на практиката на корпоративно управлението в държавите-членки и да дава стратегически консултации на Комисията по въпроси на корпоративно управление - по нейно искане или по собствена инициатива.
Член 3
Форумът е съставен от най-много осемнадесет членове, притежаващи професионален опит и специализирани познания по корпоративно управление, признати на европейско ниво. Членовете на форума се назначават от Комисията. Списъкът на членовете е представен в приложение към настоящото решение.
Комисията е представена в заседанията на форума и определя свой високопоставен представител, който участва в тези заседания.
Форумът се председателства от представител на Комисията.
Член 4
Мандатът на членовете на форума е тригодишен. Членовете могат да бъдат преназначавани. След изтичане на мандата членовете на форума остават на тази длъжност до избора на техен приемник или до преизбирането си. В случай на доброволно напускане или смърт на член на форума преди изтичане на мандата, Комисията назначава нов член на форума съгласно член 3.
Член 5
Списъкът на членовете се публикува от Комисията в Официален вестник на Европейския съюз за информация.
Член 6
Форумът може да кани експерти и наблюдатели за участие в заседанията си.
Форумът може да създава работни групи.
Член 7
Форумът представя на Комисията годишен отчетен доклад.
Член 8
Форумът приема свой процедурен правилник.
Секретариатът на форума се осигурява от Комисията.
Член 9
Разходите за път и престой на членовете, наблюдателите и експертите във връзка с дейността на форума се възстановяват от Комисията съгласно разпоредбите, прилагани в рамките на Комисията. За упражняване на дейността им не се заплаща възнаграждение.
Член 10
Форумът започва дейността си на 18 октомври 2004 г.
Съставено в Брюксел на 15 октомври 2004 година.

Labels: 4
1
9
12
15